Refdeɣ allen-iw d asawen armi iyi-teɣli tcacit. Tettban-iyi-d seg waken ɛlayet tcebbubt-is itthuzzu waḍu akin akka, amzun tettberriz igenni neɣ teskikkiḍ asigna. Uliɣ-tt, ulbabeɣ-tt. Akken wwḍeɣ, mmuqleɣ-d d akessar, mlelliɣ. Izzi leɛqel-iw am warzuz ɣef lmeṣbeḥ. Din din islef-iyi-d uzwu asemmaḍ am ugris; isduqqes-iyi-d seg ṣṣriɛ, indeh-d felli: “Nniɣ-ak: kker!” dɣa ukiɣ-d. Banen-iyi-d yizgaren-iw d imecṭaaaṭṭaḥ annect n yiẓan.